**2. Rektoratsrapport (dele som lukket punkt)**

Indstilling

Det indstilles, at bestyrelsen tager rektoratsrapporten til efterretning.

Sagsfremstilling

Rektoratsrapporten redegør for væsentlige beslutninger og begivenheder, der har fundet sted siden sidste bestyrelsesmøde, og som er tæt forbundet med bestyrelsens kompetence. Rapporten anvendes også til at følge op på emner, bestyrelsen tidligere har drøftet. Rektoratsrapporten indeholder også en række skriftlige meddelelser, som udgør en broget mængde af informationer om universitetets status i forhold til aktiviteter som f.eks. hjemtag af store bevillinger og særlige begivenheder.

[1. Status for diversitet på DTU (Diversitetsrapport) 1](#_Toc198139399)

[2. Afrapportering på Europas bedste ingeniøruddannelse 2](#_Toc198139400)

[3. Forskningsbaseret myndighedsbetjening (lukket punkt) 2](#_Toc198139401)

[4. Status vedr. Dana V (lukket punkt) 3](#_Toc198139402)

[5. Skriftlige meddelelser 3](#_Toc198139403)

## 1. Status for diversitet på DTU (Diversitetsrapport)

DTU's Diversitetsrapport (bilag 1) giver et dybdegående demografisk og lønmæssigt overblik over universitetets medarbejdere og studerende, med særlig vægt på alder, nationalitet og køn. Rapportens modeller og grafer giver en nuanceret forståelse af diversitets- og inklusionsmønstre på tværs af DTU. DTU fokuserer på at skabe en kultur, hvor alle respekteres og behandles ligeværdigt. Rapporten offentliggøres også for at være compliant med Horizon Europe.

DTU vil agere ansvarligt og gå foran med det gode eksempel. Vi vil behandle alle mennesker lige og skabe et mangfoldigt og inkluderende universitet. Vi er ikke i mål endnu, men vi har sat mange konkrete initiativer i gang.

Rapporten fokuserer på køn, alder og nationalitet. Den viser, at DTU har 16 pct. kvinder i professorgruppen, og der er stadig et stykke vej til målet om mindst 30 pct. kvinder i professorstillinger. Udviklingen i kønsbalancen blandt DTU’s ph.d.’er, forskere og ledere går langsomt, og målet om en kønsbalance på 35-40 pct. blandt DTU’s ledere er endnu ikke nået. Tallene viser, at DTU er et internationalt universitet med størst mangfoldighed i nationalitet blandt ph.d.-studerende, post docs og adjunkter, og lavest blandt teknisk- og administrativt personale. DTU er en attraktiv arbejdsplads for yngre internationale forskere. Målet er at fastholde andelen af internationale forskere og fortsat tiltrække globalt talent.

DTU har gjort tiltag for at nå universitetets diversitetsmål, bl.a. uddannelse i inkluderende ledelse, bias-bevidste rekrutteringer og ledelse af neurodivergens.

## 2. Afrapportering på Europas bedste ingeniøruddannelse

”Europas bedste ingeniøruddannelse” er et af de tre strategiske pejlemærker i DTU’s strategi 2020-2025. En arbejdsgruppe nedsat i DTU’s direktørkreds har efter bestyrelsens ønske kvalificeret beskrivelsen af:

* Hvad DTU forstår ved Europas bedste ingeniøruddannelse?
* Hvordan efterlever DTU ambitionen om Europas bedste ingeniøruddannelse?
* Fremlægger anbefalinger til fremtidige aktiviteter, der kan pejle DTU mod det strategiske pejlemærke at have Europas bedste ingeniøruddannelse.

Arbejdsgruppen har taget udgangspunkt i, at ”*Europas bedste ingeniøruddannelse*” fungerer som et procesmål(og et strategisk pejlemærke), der får organisationen til at løfte barren og stå på tæer i bestræbelserne på hele tiden at udvikle DTU’s uddannelser, så de matcher alle interessenters forventninger.

Pejlemærket understøttes af en række kvantitative og kvalitative indikatorer, som løbende monitoreres, og som hjælper os med at holde øje med, at vi bliver bedre. Resultatet af arbejdsgruppens indsats tager derfor udgangspunkt i en beskrivelse af den undervisnings- og uddannelseskultur, vi har på DTU, herunder *hvad vi ser som unikt for DTU, og hvad vi gerne vil anerkendes fo*r*?* ”Europas bedste ingeniøruddannelse” udmøntes derfor ikke i et endeligt, målbart mål f.eks. en topplacering på en ranking for uddannelse. Den konkrete formulering af, hvad DTU forstår ved Europas bedste ingeniøruddannelse, kan læses i bilag 2.

## 3. Forskningsbaseret myndighedsbetjening (lukket punkt)

Fødevareministeriet (FVM) i varslede i december 2024 konkurrenceudsættelse på to af ministeriets myndighedsaftaler med Aarhus Universitet. FVM har den 10. april 2025 bedt universiteterne om at tilkendegive deres eventuelle interesse for at byde på de to aftaler. Det drejer sig om:

* Ydelsesaftalen ”Fødevarekvalitet og Forbrugeradfærd”, som udgør ca. 20 mio. kr. årligt.
* Indsatsområdet ”Dyreadfærd, -sundhed og -velfærd” (et indsatsområde under ydelsesaftalen Husdyrbrug), som udgør ca. 30 mio. kr. årligt.

Bevillingerne, som finansierer 50 pct. rådgivning og 50 pct. understøttende forskning, reguleres løbende med pris- og lønindeks og er underlagt det årlige omprioriteringsbidrag på 2 pct.

FVM følger Uddannelses- og Forskningsstyrelsens retningslinjer vedr. konkurrenceudsættelse. Retningslinjerne omfatter bl.a. udarbejdelse af en konsekvensanalyse, som belyser de faglige og økonomiske konsekvenser ved at flytte opgaverne. En endelig beslutning om konkurrenceudsættelse vil afhænge af denne analyse. Hvis FVM beslutter at konkurrenceudsætte de to aftaler, vil der blive indgået nye aftaler med virkning fra 2028. Aftaleperioden vil være minimum otte år.

De relevante DTU-institutter har vurderet de to myndighedsaftaler. Det vurderes hensigtsmæssigt, at DTU tilkendegiver interesse for at byde på aftalen om ”Fødevarekvalitet og Forbrugeradfærd”. Der er et væsentligt fagligt overlap og en høj grad af synergi mellem rådgivnings- og forskningsbehovet inden for dette fagområde og DTU Foods nuværende aftale med FVM inden for kemi og fødevarer. Der udestår en afklaring af, om DTU Sustain og DTU Management med fordel kan bidrage til løsning af opgaver vedr. fødevarekvalitet og forbrugeradfærd.

DTU vil ikke tilkendegive interesse for at byde på indsatsområdet ”Dyreadfærd, -sundhed og -velfærd”.

FVM vil i andet halvår af 2025 oplyse om den videre proces.

## 4. Status vedr. Dana V (lukket punkt)

*Ingen bemærkninger*

## 5. Skriftlige meddelelser

*Større bevillinger siden sidst*

Villum Investigator uddeles hvert andet år til erfarne og internationalt anerkendte topforskere inden for tek/nat-området. I 2025 er der uddelt omkring 10 bevillinger (ikke offentliggjort endnu), hvoraf DTU modtog fire på hver ca. 30 mio. kr.:

* Henning Friis Poulsen, professor, DTU Fysik
* Irini Angelidaki, professor, DTU Kemiteknik
* Leif Katsuo Oxenløwe, professor, DTU Electro
* Nini Pryds, professor, DTU Energi

Carlsbergfondet uddeler hvert andet år Semper Ardens Advance bevillinger til et team af 1-4 excellente forskere. To DTU forskere var PI’s i en bevilling på 25 mio. kr. med tre deltagere, hvoraf ca. 15 mio. kr. går til DTU:

* Rasmus Bjørk, professor, DTU Energi og Cathrine Frandsen, professor, DTU Fysik

Lundbeckfondenuddeler hvert år stipendier til særligt lovende unge forskere, som er kvalificerede til at etablere eller udbygge en forskergruppe. I år gik to bevillinger til forskere på DTU, som hver modtager 10 millioner kr.:

* Soumik Ray, adjunkt, DTU Bioengineering
* Lisa Riedmayr, adjunkt, DTU Bioengineering

Horizon Europeuddeler bl.a. midler til internationale samarbejdsprojekter med strategisk sigte. Vi kan siden sidst orientere om to bevillinger med DTU som partner (ingen som koordinator), og hvoraf DTU’s samlede andel af bevillingerne udgør ca. 1 mio. euro.

Horizon Europe uddeler desuden én gang årligt midler tilMarie Curie Doctoral Networks (MSCA-DN) programmet til europæiske konsortier/netværk bestående af universiteter, organisationer og virksomheder, med formålet at uddanne Ph.d.-studerende på tværs af landegrænser, discipliner og sektorer. Hvert netværk kan rekruttere og uddanne op til 15 Ph.d.-studerende. Der kan orienteres om 9 MSCA-DN bevillinger koordineret af DTU:

* 0,67 mio. euro (samlet budget 3,93 mio. euro) til projektet Multiscale Frameworks for Biosolutions (FrameBio) koordineret af Sumesh Sukumara, seniorforsker, DTU Biosustain
* 1,34 mio. euro (samlet budget 4,56 mio. euro) til projektet Biosensors Using Graphene for Infection Diagnostics (BUG-ID) koordineret af Ivan Mijakovic, professor, DTU Biosustain
* 0,67 mio. euro (samlet budget 4,47 mio. euro) til projektet Machine learning for integrated multi-parametric enzyme and bioprocess design (ELEGANCE) koordineret af Carlos G. Acevedo-Rocha, seniorforsker, DTU Biosustain
* 1 mio. euro (samlet budget 3,77 mio. euro) til projektet Doctoral Network on Enabling Scaled Production of Durable Natural Fibre Components (ENDURE) koordineret af Sankhya Mohanty, DTU Construct
* 1 mio. euro (samlet budget 4,63 mio. euro) til projektet Grid-Scale Energy Storage: Imperatives for Accelerating the Green Transition (RESTORATIVE) koordineret af Ahmad Arabkoohsar, professor, DTU Construct
* 0,67 mio. euro (samlet budget 4,66 mio. euro) til projektet Neuromorphic computing and signal processing training network (MINDnet) koordineret af Francesco Da Ros, lektor, DTU Electro
* 1,68 mio. euro (samlet budget 4,31 mio. euro) til projektet Silicon carbide photonic integrated circuit training network (SiCPIC) koordineret af Haiyan Ou, lektor, DTU Electro
* 1 mio. euro (samlet budget 3,90 mio. euro) til projektet Micronutrients in sustainable and nutritious diet (MICROSUNSET) koordineret af Jette Jacobsen, seniorforsker, DTU Food
* 1,34 mio. euro (samlet budget 4,66 mio. euro) til projektet Gamma Radiation from the Atmosphere for Investigation and Learning (GRAIL) koordineret af Christoph Köhn, seniorforsker, DTU Space

Danske universiteter har samlet set modtaget 12 koordinator-bevillinger i 2024-runden, og DTU er det universitet i EU, der har modtaget flest koordinator-bevillinger. Ud over koordinator-bevillingerne deltager DTU som partner i 15 bevillinger. Samlet set svarer MSCA-DN bevillingerne til 16,5 mio. euro og 49 Ph.d.-studerende til DTU.

*Status på EU-dagsordenen*

Den 5. maj lancerede Europa-Kommissionens formand Ursula von Der Leyen, Frankrigs Præsident Emmanuel Macron samt EU -kommissær for Start-ups, Forskning og Innovation Ekatarina Zaharieva kampagnen ”Choose Europe”. Kampagnen lancerer Europa som attraktiv forskningsregion med en hjemmeside over vilkår, fundingmuligheder samt aktuelle jobmuligheder. Kampagnen forsøger at fremhæve de positive aspekter af at kunne forske frit i Europa med henvisning til de aktuelle udfordringer, som f.eks. forefindes i USA. Derudover blev et nyt instrument (et 7-årigt ERC Grant) lanceret samt et MSCA grant henvendt til yngre forskere uden for Europa. DTU var repræsenteret til arrangementet med koncerndirektør Carsten Orth-Gaarn Larsen.

”Choose Europe” er første signalgivning ift. det kommende flerårige budget fra EU (som vil gælde fra 2028 og frem). Udkastet til det flerårige budget – og derved også en kommende konkurrenceevnefond samt midler til forskning og innovation fra kommissionen – forventes i starten af det danske formandskab (primo juli 2025) og skal forhandles frem til slutningen af 2027. Der er i Bruxelles diskussioner vedr. et selvstændigt og indhegnet forsknings- og innovationsrammeprogram ift. at forsknings- og innovationsprogrammerne indgår direkte i en konkurrenceevnefond på linje med andre programmer såsom European Defence Fund, Digital Europe eller InvestEU.

Derudover arbejder Europa-Kommissionen på en ”Startup and Scaleup Strategy”, som har til formål at fremme et innovationsvenligt miljø, der gør det enklere og hurtigere for europæiske innovative startups at vokse og skalere. Strategien, forventes offentliggjort i slutningen maj måned og skal adressere nogle af de væsentlige temaer fra Draghi-rapporten – at styrke konkurrenceevnen og lukke innovationskløften. DTU er som et af få universiteter repræsenteret i et Start-up and Scale Forum nedsat af kommissæren for Start-ups, Forskning og Innovation, Ekaterina Zaharieva, med direktør for DTU Skylab, Mikkel Sørensen.

Det er DTU’s ønske at have fokus på at synliggøre og styrke universiteternes vigtige rolle, når det kommer til deeptech startups; og her er der blevet arbejdet på at skabe et instrument/indsats, som kan forbinde og løfte excellente universitetstætte innovationsmiljøer til det næste niveau.

*Årsfest på DTU*

Dronning Mary deltog sammen med 1.400 studerende, medarbejdere, medlemmer af DTU’s bestyrelse, virksomhedsledere og universitetsrepræsentanter til Årsfesten 2025. Hendes Majestæt Dronningen overværede den akademiske højtidelighed, der bl.a. bød på prisoverrækkelser, en festforelæsning, fællessang og taler, og fandt sted i sportshallen på DTU Lyngby Campus.

Efter den akademiske højtidelighed fulgte receptioner for henholdsvis rektoratet, direktionen og øvrige gæster. Dronningen deltog sammen med uddannelses- og forskningsminister Christina Egelund (M) i rektoratets reception, hvor de hilste på årets prismodtagere. Blandt andet modtog professor Kirsten Halsnæs DTU’s guldmedalje, der gives til en, der har ydet en længerevarende indsats på det strategiske og ledelsesmæssige område samt styrket DTU’s position nationalt og internationalt. Kirsten Halsnæs er den mest benyttede danske forsker af FN’s Klimapanel og har i årevis været en markant stemme i klimadebatten både i forskningen og i medierne. Receptionen blev efterfulgt af en middag med ca. 2.900 spisende gæster. Aftenen sluttede med en stor fest og koncerter for ca. 4.000 deltagere.

Professor Kirsten Halsnæs fra DTU Management er modtager af DTU’s guldmedalje ved årsfesten 2025.

Bilag

1. DTU’s Diversitetsrapport 2024
2. Afrapportering på Europas bedste ingeniøruddannelse